Informācija medijiem

2025. gada 6. augustā

Jaunās ekspozīcijas iekārtošanas laikā LNVM Rīgas pilī varēs apmeklēt vienīgi skolēnu grupas

Sākot ar 15. septembri Latvijas Nacionālais vēstures muzejs Rīgas pilī uzsāks jaunās ekspozīcijas izbūvi, tādēļ līdz 2026. gada pavasarim tas individuāliem apmeklētājiem būs slēgts. Izņēmums ir skolu organizētas skolēnu grupas, kurām nodarbības notiks “Izziņas bēniņos”. Tāpat muzejs ar ekspozīcijas iekārtošanu nesaistītās telpās turpinās rīkot atsevišķus pasākumus.

Konkursā par ekspozīcijas “Straumējot laiku” ražošanu un uzstādīšanu uzvarēja uzņēmumi “SIA “SOLAVI” un SIA “AD PRODUCTION”, ar kuriem 4. augustā Rīgas pilī parakstītais līgums paredz ekspozīcijas izbūvi pabeigt 31 nedēļu laikā. Nolūkā nodrošināt raitus ekspozīcijas iekārtošanas darbus tika nolemts muzeja telpas apmeklētājiem uz laiku slēgt.

Ekspozīcija “Straumējot laiku” būs pirmā no LNVM jaunveidotajām ekspozīcijām pēc atgriešanās vēsturiskajā mājvietā Rīgas pilī. To izvietos 620 kvadrātmetru platībā un tā stāstīs par Latvijas zemi un tās apdzīvotājiem vēstures ritējumā no vissenākajiem laikiem līdz mūsdienām. Laika plūdums ekspozīcijā skatīts caur cilvēka piederību noteiktam ļaužu kopumam (pilsētniekiem, etniskajām, reliģiskajām kopienām, sociālajai kārtai, valsts pilsoņiem u. c.), akcentējot deviņiem laikmetiem raksturīgo “mēs” un dažādu grupu savstarpējo sadarbību.

Nākamgad muzeja telpas Rīgas pilī piepildīs arī ekspozīcija “Livonijas pilis”, kurai šobrīd ir izsludināts ražošanas un uzstādīšanas darbu publiskais iepirkums, to ar laiku papildinās ekspozīcijas “Rīgas pils vēsture” un “Sakrālā māksla”.

Līdz šā gada 15. septembrim muzejā notiks iecerētie pasākumi dažādām auditorijām: individuālie apmeklējumi, ekskursijas speciālistu vadībā, nodarbības ģimenēm ar bērniem, ekskursija senioriem. Tāpat muzejs rīkos pasākumus valsts svētkos – Lāčplēša dienā 11. novembrī, Latvijas valsts pasludināšanas gadadienā 18. novembrī. Par atsevišķiem mūzikas koncertiem informācija vēl sekos.

Pēc 15. septembra darbību turpinās LNVM nodarbību telpa “Izziņas bēniņi” – pils bēniņstāvā muzejs skolu organizētām visu vecumu skolēnu grupām piedāvā 7 nodarbības Latvijas vēstures un Rīgas pils vēstures izziņai, par ko plašāka informācija atrodama šeit: <https://lnvm.gov.lv/rigas-pils/skolam/#e>

Muzeja piedāvājumā sabiedrībai saglabājas arī 15 ceļojošās izstādes par dažādām Latvijas vēstures tēmām – to rezervēšanas un citus noteikumus var uzzināt šeit: <https://lnvm.gov.lv/par-mums/pakalpojumi/celojosas-izstades>.

Par aktuālajām norisēm muzejā Rīgas pilī var uzzināt, sekojot LNVM lapām sociālajos tīklos Facebook, Instagram, X (@LNVMuzejs). Plašs materiālu klāsts par Rīgas pils un Latvijas vēsturi (arī muzeja izdevumi un materiāli mācību procesam skolās) atrodams virtuālo resursu vietnē eMuzejs (emuzejs.lnvm.lv). Klātienes sajūtu digitālai ekskursijai pa muzeja telpām Rīgas pilī radīs audiogids, kas pieejams 5 valodās no jebkuras vietas pasaulē, izmantojot interneta pieslēgumu (app.lnvm.lv). Informācija par muzeju rodama arī mājaslapā lnvm.gov.lv.

Latvijas Nacionālais vēstures muzejs cer uz sabiedrības izpratni par pagaidu ierobežojumu nepieciešamību Rīgas pilī rudenī un ziemā, un jau pavasarī aicinās iepazīt un novērtēt tur iekārtoto jauno Latvijas vēstures ekspozīciju 21. gadsimta skatījumā.

**Kontaktpersona:**Astrīda Burbicka, LNVM Izglītības un komunikācijas departamenta vadītāja,  
tel. 67221357, 26341556, e-pasts: [astrida.burbicka@lnvm.gov.lv](mailto:astrida.burbicka@lnvm.gov.lv)

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.

Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.

Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.  
Latvijas Nacionālā vēstures muzeja nodaļas ir Dauderi un Tautas frontes muzejs.